Nos Guillermus decanus et capitulum Eduense notum facimus universis presentes litteras inspecturis, quod cum nos viris venerabilibus Guidoni de Yllant et Huoni de Arneto nostris concanonicis Eduensibus, executoribus testamenti bone memorie Hugonis de Torceio quondam nostri concanonici Eduensis et decani Sedelocensis, in septies viginti libris Vien. nomine executionis testamenti predicti tenemur, nos promittimus et tenemur bona fide nomine dictarum septies viginti librarum Vien. reddere et solvere annis singulis septem libras Vien. annui redditus cuidam presbitero a nobis deputando qui pro remedio anime dicti Hugonis de Torceio et etiam pro omnibus fidelibus defunctis missam ter in ebdomada ad altare beati Yrenei in ecclesia sancti Iohannis de Crota celebrabit. In cujus rei testimonium sigillum sancti Nazarii Eduensis quo utimur presentibus litteris duximus apponendum. Datum et actum in nostro capitulo, anno Domini millesimo ducentesimo septuagesimo tertio, mense Novembri.